
O Volapükaflens Valöpo! 


Spelob, das elifädols vakenis memabik in tops jönik, e das 
anu klietols, e blümols ad fövön cali olas äs büo. 


Zuo dabinons tidodems difik, kelis kanoy visitön tü tim at 
ad studön dinis alsotik. 


Mödikans nitedälons dö püks foginik, e dabinons pöts 
gudik in tef at. 


Liedo püks bevünetik no labons flenis mödik äs ün 
pasetatim, seko mutoy sukön votaseimo ad tuvön zänis dunik. 


Bevüresod binon medöm gudik pro utans, kels dalabons 
nünömi. Yufü bevüresod kanoy kolkömön pösodis votik lanälik, 
kels vilons u lämön, u gebön pükis somik. 


Läns nämik valöpo buükons ad propagidön pükis lönik, e 
kanons fasiliko dunön osi, bi dalabons moni mödik ad atos. 


Votaflano, ekö püks bevünetik, nen flens mödik, nen mon, 
kels komipons ai, e kelas keslopans binons mödadilo zifans 
necädik, ab kels dalabons medömi ad votöfön sogädi obsik. 


Valikosi Gudikün Oles ed Olikanes 


sedom 


X:74:2010 


LÄLID - KAPIT LULID (FINOT) 





KONSÄL DE JÖNUL 
(fa hiel Lewis Carroll) 
“Snek!” äluvokädon Pijun.” 


“No binob snek!” äsagof Lälid Ileskaniko. “No 
kontagolöd obi!” 


“Snek, sagob osi dönu!” ädönuob Pijun, ab 
me vög takedikum ka büo, läükölo, ko slok seimik: 
~“Egebob medamis valik, ab nos jinos plitön onis!” 


“Lölöfiko no sevob dö kis spikol,” äsagof Lälid. 


“Egebob bimavulis, ed egebob klivis äsi 
buidis,” äfövon Pijun, nen küpälükön ofi; ab sneks 
at! No kanoy plitön onis!” 


Lälid äkofudof ai plu, ab cedü of, no ofrutos ad 
sagën mödikumosi jüs Pijun ofinükon plonis. 


“Saidiko böladon obi bligäd ad dakuvön 
nögis,” äsagon Pijun: “ab mutob neito e delo 
galädön ta sneks! Äkanob vo neai slipön dü vigs kil 
at!” 


“Pidob vemo, das atos efavükos oli,” äsagof 
Lälid, kel äprimof anu ad suemön sinifi ota. 


“Ed ebo ven ivälob bimi geilikün fota,” äfövon 
Pijun, me vög fino lerorik, “ed ebo ven ätikob, das 
öbinob libü ons, ekö ons dönu, muföls äs sneks 
donio se sil it. Ag! Snek!” 

“Ab ob no binob snek, dönuob osi!” äsagof 
Lälid. “Binob - “ 


“Benö! Kis  binol-li?” äsagon Pijun. 
“Klülabiko steifülob ad tuvön kodüli semik!” 


“Ob - ob binob jipulil,” äsagof Lälid, boso 
dotäliko, memölo numi ceinas pesuföli dü del et. 


“Cedid dido nekredovik!” äsagon Pijun go 
sarkadiko. “Elogob jipulis mödik dü lif oba, ab neai 
jipuli bal ko särvig somik! No! no!! O binol snek, e 
binos nefrutik ad noön osi. Ba osagol obe nu, das 
neai esmeikol nögis !” 


“Ya esmeikob nögis, fümo,” äsagof Lälid, kel 
äbinof cil go veratiälik; “ab jipulils fidofs nögis 
somödiko äs sneks fidons onis, no-li?” 


“No kredob osi,” äsagon Pijun; “ab if jenöfo 
dunofs osi, täno binofs äs sneks, e no kanob sagön 
plu.” 


Tikamagot at äbinon nulik ele Läd seko 
äseilof dü tim ömik. Dü seil, Pijun ägleipon pöti 
gönik at ad läükön: “Sukol nögis, sevob atosi 
gudiko, e lindifos obe, va binol jipulil u snek!” 


“Lölöfiko no lindifos obe,” vifiko äsagof Lälid, 
“ab no sukob nögis anu, ed if jenöfo sukoböv onis, 
no viloböv fidön olikis. Nögs krüdik no plitons obe.” 


“Gololöd üfo mo!” äsagon Pijun neplütiko äsä 
älomädikon oki dönu in näst oka. Lälid äkropikof 
Dev bims so gudiko äsä äkanof, bi särvig ofa 
äkomplitikon ai bevü tuigs, e semikna ämutof stopön 
ad setirädön oni. Pos timüls ömik ämemof, das 

äkipof nog diledis ömik garida in nams, e nu äprimof 
ad tuetön go kälöfiko len diled bal, poso len diled 
votik; semanaedo äglofof gretikumo, semanaedo 
brefikumo, jüs iplöpof ad labön gretoti kösömik oka. 


Äbinos vo lunüp sis ilabof dönu gretoti za 
lönik. Balido äsenälof boso bisarik, ab ünü minuts 
ömik ikösömikof ad atos, ed äprimof ad spikön ko ok 
it, äs kösömiko. “Ekö disin oba lafo pedunöl anu! 
Ceins at binons vemo bisariks! Neai föro sevob 
dientifi oba! 


Ab anu irivob gretoti lönik oba: Nu mutob 
golön ini gad jönik et - ab niludob, lio okanob-li 
dunön osi?” Sagölo atosi, älükömof süpo lü spad 
kamik; us äbinon domil geilotü pieds za fol. “Kins 
kanons lödön us?” ätikof Lälid. “Laböl gretoti somik, 
no sötob kolkömön onis: vo deidredükoböv onis!” 


Sekü atos, äprimof ad tuetön len diled detik 
garida dönu, e no älabof kuradi saidik ad nilikön lü 
domil jüs labof gretoti za puidas zül. 


SAITOTS FA HIEL OSCAR WILDE 





Klän löfa binon gretikum, ka klän deada. 


Binos gudikum ad jönön, ka ad gudön, ab binos 
nog gudikum ad gudön, ka ad nejönön. 


Jön binon din balik, keli Tim no kanon 
rübükön. Filosop mofalon äs sab, kreds 
sökons bal len votik, ab Jön binon ai fred 
gretikün. 

LÖDANS GUMÖPAS 
(fa hiel Frank Roger) 
“Vilob motön putüli,! Äsagof jiel Miranda. 
“Putüli-li?” hiel Mike ästifikom. 
KN 


Mike älemufükom kapi oka nekredölo, ed äfövom 
ad säklotön oki. 


“Dasevol-li riskodi utosa, kelosi esagol? Dasevol- 
li riskädis ad motön putüli? 


“Lesi!” 

Miranda klülabiko äspikof ko süad bundanik. 

Anu Mike äbinom lölöfiko nüdik, ed ägleipom 
gumaklotemi oka, kel pävilupon in päks härmetiko 
pesnilöls. 

“Dasevol-li, das omutobs jäfùükön me fomets 
alsotik? Ed alo, kiöpao egetol-li tikamagoti somik? 
Gudiko dasevol riskädis ad motön putüli anu. Vö! No 
kanob suemön lecedi ola. Nu, dalabsös fövön dinis votik. 


Vifiko ämaifükom päkami, ämoükom oni, ed 
äprimom ad säplifön gumaklotemi. 


“Stebedolös te timüli, begö! Äsagof Miranda. “No 
nog klotolös oli. Vilob sagön bosi plu.” 


“Benö. Spikolös. Dalilob oli.” 


“Cedob, das gumaklotems at no binons romatiks. 
Ven lenlabol kloti somik, logot ona binon jeikik; e zuo, 
senoy mu nekovenik.” 


“Sülö! O Miranda,” Mike äzunikom pianiko. 
“Cedol-li, das lenlabob klotemi somik maleditik bi plidob 
oni? No ereidol-li delagasedis dü yels deg pasetik? 
Eglömol-li malädi jeikik, kel fibükon, igo distukon jelasiti 
kopik?” 


Miranda änutof, ed ädoniologedof lù glun. 


“E bo omemol, das virud at lonedükon oki, e 
daglofon ad sasenan nenmiserik, kel kanon jenöfo 
tadunön tanoganilamedini alik, kel kanon lovepladön oki 
lü nogan votik ma mods distöfik, samo, me suet u salif, u 
me flumot votik kopik datikovik.” 





“Memol-li, das kontag alik ko skin votikana vedon 
riskäd deadöfik? Mens no plu lemufükons nami nen 
glufs. No plu kidoy cilis. No plu dunoy kosädi genik nen 
kopajelod lölöfik. No plu matikoy nen blufams sanavik 
nenfinik. Med soalik ad motön putülis anu binädon me 
nüsovam ma stips kuratikün sperimäntöpa pos lemödot 
jeikik böladas sanavik e guverikas. No mögos, das 
eglömol valikosi atosa.” 


“Fümo no eglömob osi!” ävisipof. 
“Benö!” äsagom Mike. Anu zun oma änepluikon. 


Ägidetof, klüliko. Gumaklots no äbinons juitiks, 
fümö! Ab nemuiko garanons sefi lölöfik. Vilupons kopi e 
siolons kopi menas ta zūüamöp plödo: kludo moükons 
riskädi alik venenama. Flumot kopik nonik, igo natem 
nonik, kanon nüdranön oni. 





Klots somik dalabons ninädianis smalik ad kipädön 
spärmati, äsi lutiblüni, kel dulon dü düp bal. . 1 binons klots 
nejerikum, kels binons gudiks, if no geboy timi tu mödiki. 
Fino dabinons i klots nekösömik ma vogäd nulikün. 


“O Mike! Dabinos nog plu. . . “ 


“Vö!” Iropof tiki oma. Äbinof-li fino blümik ad fölön 
düneti oma? 


“Vilob verato motön putüli ma mod büik. Mojedolös 
gumakloti, o Mike! No labon ve anu.” Büä äkanom 
protestön, ilöükof nami oka, ed äsäkof: “No nog elilol-li 
nunis nulikün?” 


“No! Äkömob lä ol ebo anu. Kisi ejenos-li?” 

“Jinos, das edatuvoy sotis ai cenölis viruda, kels 
enüdranons ini nulüdotajän obas. | dabinons in vat, e jiniko 
nogans ömik tävons in lut.” 


“Seko, vilol sagön. . . ?” 


“Vilob sagën, das anu kanoy näfätön, u fidölo, u 
drinölo, igo natemölo.” 


“Ag! Suemob.” 


“Seko alikans obas omutobs lenlabön gumaklotemi 
labü lutiblün laidik, u. . . “ 


"U no plu favobsös tefü seimos. Lesi! Sevob anu 
utosi, kelosi vilol sagën.” Pos zogil, Mike äleadom falön sui 
glun gumaklotemi, ed ästäpom oni flanio. Miranda ägidetof. 
Leno äbinon veŭtik. 


Äsä äküpedom smilili vüdöl ofa, äbradom ledesiriko 
ofi. 


blufam 
bölad 
buid 
cedid 
daglofön 


dünet 
flumot 
garid 
gumaklotem 


gumöp 


jelasit 
kodül 
kosädi (genik) 


lomädükön 


lonedükön 
lutiblün 


mikeb 
ninädian 
nüsovam 
rübükön 
siolön 
spärmat 
sperimäntöp 
stäpön 
süikön 


tanoganilamedin 
venenam 
züamöp 

VÖDS NEKÖSÖMIK 


test, analyse, Probe, prueva 

hassle, fracas, Plage, molestia 

hedge, haie, Hecke, seto 

pretence, Vorwand 

to evolve, faire évoluer, sich entwickeln, 
evolucionar 

mission, Auftrag 

fluid, Flüssigkeit 

mushroom, champignon, Pilz, seta 
rubber suit, combinaison de caoutchouc, 
Gummi-Anzug, traje de goma 

rubber plain, plaine de caoutchouc, 
Gummi-Ebene, llanura de caucho 
immune system, système immunitaire 
pretext, Anspruch 

sexual intercourse, relations sexuelles, 
Geschlechtsverkehr 

to settle down, se fixer, sich niederlassen, 
posarse 

to adapt, s’adapter, anpassen 

air supply, apport d'air, Luftzufuhr, 
suministro de aire 

weed, mauvaise herbe, Unkraut, maleza 
container, récipient, Behälter 
insemination, Befruchtung 

to corrupt, corrompre, beschädigen 

to isolate, isolieren, aislar 

sperm, Samen 

laboratory, laboratoire, Labor 

to kick, repousser du pied, stoszen, patear 
to spring up, surgir de terre, aufschieszen, 
aparecer de todas partes 

antibiotic 

contamination, Vergiftung 

environment, Umgebung, medio ambiente 


VÖDS. KELS SÜMONS KO LINGLÄNAPÜK NO PUBONS! 





